SKRIFTLIG FORESPØRGSEL E-1182/01

af Laura González Álvarez (GUE/NGL) til Kommissionen

(19. april 2001)

Om: Opførelse af vindmølleparken El Pical

Det projekt om opførelse af vindmølleparken El Pical, som firmaet Corporación Eólica S.A. i kommunerne Barruelo de Santullán og Brañosera (Palencia, Spanien) står for, og som nu er iværksat, har medført stor bekymring hos områdets beboere, idet det befinder sig på grænsen til naturparken Fuentes Carrionas - Fuente del Cobre, montaña palentina, som er levested for den brune bjørn, der er klassificeret som en truet art. Parken berører også omfattende områder med bøgetræer og andre løvtræer samt kristtjørn.

De ansvarlige myndigheder i Castilla-León optræder desuden inkonsekvent, når de anmoder om at få Unesco til at erklære den romanske kulturarv i Palencia (Románico palentino) for menneskehedens fællesarv i og samtidig giver tilladelse til, at der opstilledes hundreder af vindmøller, som vil forringe de områder, hvor disse monumenter af en ganske særlig historisk og kulturel værdi befinder sig.

Spørgeren går ind for anvendelsen af vedvarende energi, men finder, at vindmølleparkerne bør placeres på steder, hvor det ikke går ud over natur, landskab og kultur.

Efter spørgerens opfattelse kan der være tale om overtrædelse af følgende direktiver:

- 85/337/EØF(1) om vurdering af visse offentlige og private projekters indvirkning på miljøet

- 92/43/EØF(2) om bevaring af naturtyper samt vilde dyr og planter

- 79/409/EØF(3) om beskyttelse af vilde fugle.

Hvilke foranstaltninger vil Kommissionen træffe for at sikre korrekt anvendelse af fællesskabsretten og hindre en uoprettelig ødelæggelse af de nævnte naturområder?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

(3) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(21. juni 2001)

Kommissionen kender intet til de forhold, det ærede medlem nævner. Dog har den verificeret, at det pågældende område fra spansk side er blevet foreslået udpeget som en lokalitet (ES 4140011 - Fuentes Carrionas- Fuente del Cobre, montaña palentina), der kan indgå i Natura 2000-nettet som omhandlet i Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Tillige er området af de spanske myndigheder blevet udpeget som værende et særligt beskyttet fugleområde i medfør af Rådets direktiv 79/409/EØF af 2. april 1979 om beskyttelse af vilde fugle.

Den pågældende lokalitets areal er på 78 178 hektar.

Området huser en af Spaniens mest truede pattedyrarter, nemlig den brune bjørn, som er en særlig prioriteret art, der er optaget i bilag II til direktiv 92/43/EØF. Bestanden tæller kun 20 enheder. Område rummer ligeledes indtil 31 forskellige former for levesteder, som figurerer i bilag I til direktiv 92/43/EØF, og hvoraf de otte er særlig prioriterede (4030, 6212, 4020, 6220, 9580, 7130, 7220, 6230).

I området findes der desuden 24 arter af fugle henhørende under bilag I til direktiv 79/409/EØF. En række andre fuglearter fra skove eller alper forekommer her, og disse er af stor betydning såvel på nationalt som på regionalt plan (Dendrocopus medius, Dryocopus martius, Aquila chrysaetos). Endvidere har man kunnet fastslå tilstedeværelsen af 24 andre trækfuglearter i området.

I betragtning af det ovenstående har Kommissionen besluttet at indlede en rutinemæssig undersøgelse af de forhold, der omtales i den skriftlige forespørgsel.

Som led i behandlingen af sagen har Kommissionen forhørt sig hos de spanske myndigheder med henblik på at kontrollere om fællesskabslovgivningen er blevet overholdt i det foreliggende tilfælde.